Бұл не қылған батпан құйрық
Қарны ашқан қасқыр тамақ іздеп, арсалаңдап келе жатады. Сол кезде түлкі жолығады. Қасеке, жолың болсын! Қайда жортып барасың?—деп сұрайды түлкі жылмаңдап. —Түкем, қарным ашты. Тамақ іздеп барамын. —Қасеке-ай, менің де қарным ашып келе жатыр еді, өзің кездестің. Жолым болады екен. Бірге іздейік. —Ал, түке, ендеше баста,...

 Бұл не қылған батпан құйрық
Қарны ашқан қасқыр тамақ іздеп, арсалаңдап келе жатады. Сол кезде түлкі жолығады. Қасеке, жолың болсын! Қайда жортып барасың?—деп сұрайды түлкі жылмаңдап.
—Түкем, қарным ашты. Тамақ іздеп барамын.
—Қасеке-ай, менің де қарным ашып келе жатыр еді, өзің кездестің. Жолым болады екен. Бірге іздейік.
—Ал, түке, ендеше баста,—дейді қасқыр. Қасқыр мен түлкі жорта жөнеледі. Бір мезгілде төңкеріліп жатқан қойдың тегенедей құйрығына тап болады. Қуанғаннан қасқырдың екі көзі сексеуілдің шоғындай жайнап кетеді. Оп-оңай табыла қалған тамаққа таңырқап, түлкіден сұрайды:
—Түке, түке, бұл неғылған батпан қүйрық, тегіннен тегін айдалада жатқан құйрық?! Түлкі ойлаған боп, қипаңдай жауап қайырды:
—Апырмай, қасеке-ай, бір алаңғасар базарға барған шығар. Арзан бағағада алған шығар. Қанжығасына бос байлап, содан түсіп қалған шығар.
—Ай, түке, сонда да мен осыныңнан қауіптеніп тұрмын.
—Қасеке, сен қауіптеніп, қорқатын болсаң, мен-ақ жей салайын,—деп, түлкі құйрыққа ұмтыла бергенде: «Тоқта, тоқта!»—деп, қасқыр арс ете қалады. Түлкі жалт беріп, құйрығын бұлғаңдатып, шоқиып отыра кетеді. Ашқарақ қасқыр былқылдақ кұйрыққа ауызды салып кеп жібереді.
«Қасеке, мені де ескерсейші! Олжаға ортақ емеспіз бе?»—деп, түлкі өтірік мүләйімсиді. Қасқыр оған ала көзімен ажырая қарап, тісін ақситып: «Былжырама...»—дейді де, қойдың тегенедей құйрығын төрт-ақ асап, толғап-толғап, қылғи салады. Қарны тойып, қарық болған қасқыр аузын кере қарыс ашып, ыңыранып, бір керіліп алады да, жорта жөнеледі. Іші біліп, мұртынан күліп, қасқырдың соңынан келе жатқан түлкі: Апырай, қасеке-ай, әлгі май құйрықтан тым болмаса бір асам дәм татырмадыңыз-ау, ә?!—деп, күңкілдейді.
—Түке-ау, мұрныңа майдың иісі барғаны да жетпей ме!—деп, қомағай көкжал қарық-қарық күледі. Біраздан кейін қасқырдың көзі алақтап, тілі салақтап, жанын қоярға жер таппай, дөңбекшиді де қалады. «Е-е... құйрық жейтін батырмысың, жан бергелі жатырмысың?!»—деп, түлкі қу сықылықтай кеп күледі.
—Емің бар ма, түлкіжан-ау... Түкешім, аясаңшы ағаңды,— деуге қасқырдың тілі әрең келіпті. У барған ішке су барса, тез өлтіретінін білетін түлкі:
—Удың емі су болады, қасеке. Су ішсең, жаның қалады, сәтін салса,—дейді.
Қасқыр бар қалған күшін жинап, суды тілімен жалап- жалап алады да, қалпақтай ұшып түседі. «Міне, саған батпан
құйрық, айдалада тегіннен-тегін жатқан құйрық!»—дейді де, түлкі өз жөніне кете барады.

